En tidlig morgen i september sidste år forsøgte en statsløs palæstinenser at dræbe en politiassistent med en kniv i Center Sandholm.

Han er ved Retten i Hillerød tirsdag blevet idømt seks års fængsel for drabsforsøg.

Blandt de seks nævninger og de tre dommere var der uenighed om, hvorvidt straffen skulle være seks år eller højere.

Men flertallet mente ikke, at der var særlige omstændigheder, der gjorde, at manden skulle straffes hårdere end de seks år, som er udgangspunktet for, hvad man får i straf for drabsforsøg i Danmark.

- Drabsforsøget var ikke planlagt, men opstod spontant under et indbrud.

- Tiltalte var heller ikke klar over, at den forurettede var politibetjent, siger retsformand Margrete Nissen.

Udvises for bestandigt

Foruden fængselsstraffen blev den 26-årige udvist af Danmark for bestandigt.

Havde det stået til anklageren, skulle han idømmes en straf på otte år.

- Jeg mener, der var nogle skærpende omstændigheder, fordi det er en tydeligt radikaliseret person, der begår drabsforsøg i Islamisk Stats navn, siger senioranklager Bente Schnack.

Han er ud over drabsforsøg fundet skyldig i at true en politibetjent på livet, begå fire indbrud, have et våben og for at prøve at flygte fra Vestre Fængsel.

Sagen kort

• Da overfaldet fandt sted sidste år, boede den 26-årige på Udrejsecenter Sjælsmark, fordi myndighederne havde besluttet, at han skulle forlade Danmark.

• Under retssagen er det kommet frem, at manden skrev sedler med indhold, der kunne tyde på, at han sympatiserede med Islamisk Stat både før og efter overfaldet.

• På sin profil på Facebook havde han også billeder af sig selv med Islamisk Stats flag.